**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 23 – 10 – 2025**

 **ΑΜΑΡΟΥΣΙΟΥ Αρ. Πρ.: 282**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ :ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Α΄ Αθήνας, Ενώσεις Γονέων & Συλλόγους Γονέων της Α΄ Δ/νσης Π. Ε. Αθήνας**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας.**

**ΨΗΦΙΣΜΑ ΣΥΜΠΑΡΑΣΤΑΣΗΣ ΚΑΙ ΑΛΛΗΛΕΓΓΥΗΣ**

**Η αστυνομία έριξε χημικά και χτύπησε γονείς, εκπαιδευτικούς και μαθητές έξω από την Δ/νση Π. Ε. Α΄ Αθήνας!**

**Δεν μας τρομάζουν!**

**Δεν θα κάνουμε ούτε βήμα πίσω από τα δίκαια αιτήματα για τους μαθητές μας!**

Την Πέμπτη 23 – 10 – 2025 Ενώσεις Γονέων και Εκπαιδευτικά Σωματεία της Α΄ Δ/νσης Π. Ε. Αθήνας κάλεσαν σε κινητοποίηση έξω από τα γραφεία της Δ/νσης Π. Ε. Α΄ Αθήνας, την ώρα που το ΠΥΣΠΕ Α΄ Αθήνας συνεδρίαζε με τηλεδιάσκεψη, ενάντια στις συγχωνεύσεις τμημάτων που επιχειρούνται σε δεκάδες Δημοτικά Σχολεία της Α΄Δ/νσης Π. Ε. Αθήνας. **Οι εκπαιδευτικοί και οι γονείς που πολλοί από αυτούς είχαν μαζί και τα παιδιά τους (μαθητές Δημοτικών Σχολείων της Α΄ Αθήνας) βρήκαν τις αστυνομικές δυνάμεις να έχουν αποκλείσει την είσοδο των γραφείων της Δ/νσης Π. Ε. Α΄ Αθήνας και εντελώς απρόκλητα οι αστυνομικές δυνάμεις προχώρησαν σε μια βάρβαρη επίθεση εναντίον των συγκεντρωμένων χρησιμοποιώντας χημικά, βόμβες κρότου λάμψης και γκλόμπ!**

**Το Δ. Σ. του Σ. Ε. Π. Ε. Αμαρουσίου** καταγγέλλει την απρόκλητη αστυνομική επίθεση εναντίον εκπαιδευτικών και γονιών που διαδήλωναν την Πέμπτη 23 – 10 – 2025 , για τα εκρηκτικά προβλήματα της εκπαίδευσης έξω από τη Διεύθυνση Πρωτοβάθμιας Εκπαίδευσης Α΄ Αθήνας. Η απάντηση της Διοίκησης στα Σωματεία των εκπαιδευτικών και τις Ενώσεις και τους Συλλόγους γονέων για τις συγχωνεύσεις τμημάτων - που θα αποφασίζονταν εκείνη την ώρα από το αρμόδιο ΠΥΣΠΕ με τηλεδιάσκεψη -, τις εκατοντάδες χιλιάδες χαμένες διδακτικές ώρες λόγω των αναρίθμητων κενών, τον στραγγαλισμό του Ολοήμερου και την εγκαταλελειμμένη υλικοτεχνική υποδομή ήταν η βάρβαρη επίθεση εναντίον τους. Η ρίψη χημικών και οι βόμβες κρότου λάμψης δίπλα σε οικογένειες και σε επτάχρονους μαθητές και μαθήτριες που παρευρίσκονταν μαζί με τους γονείς τους στη συγκέντρωση διαμαρτυρίας, αποκαλύπτουν για πολλοστή φορά την αποκρουστική πολιτική περικοπών, τον κυνισμό και την αναλγησία των «αρίστων». Έφτασαν στο σημείο να επιτεθούν ακόμη και σε εγκύους συναδέλφισσες, ενώ 20 παιδιά μεταφέρθηκαν με συμπτώματα δύσπνοιας στο ΙΚΑ της Λεωφόρου Αλεξάνδρας και άλλα στο Νοσοκομείο Παίδων «Αγλαΐα Κυριακού» με αναπνευστικά και οφθαλμολογικά προβλήματα, καθώς και συμπτώματα αλλεργίας λόγω της ρίψης χημικών.

**ΝΤΡΟΠΗ!!Αντί να στείλουν εκπαιδευτικούς στα σχολεία, στέλνουν μαθητές στα νοσοκομεία!!! Οι συμπτύξεις 15 τμημάτων αλλά και τα 689 κενά εκπαιδευτικών στην Α΄ Δ/νση Π. Ε. Αθήνας, για το ΥΠΑΙΘΑ και την Δ/νση Π. Ε. Α΄ Αθήνας «καλύπτονται» άμεσα με …. ΜΑΤ, βία, δακρυγόνα και κρότου λάμψης!!!**

 Ήδη από τις 20 – 10 – 2025 η Διευθύντρια Εκπαίδευσης Α΄ Αθήνας έδειξε τις προθέσεις της αφού όχι μόνο δεν απάντησε στα ερωτήματα των Ενώσεων Γονέων, Συλλόγων γονέων και Συλλόγων Εκπ/κών Π. Ε., γονέων, μαθητών, εκπαιδευτικών, μελών του Δ. Σ. της Δ.Ο.Ε. και εκπροσώπων των Δήμων Αθηναίων και Ζωγράφου αλλά αναβάλλοντας τη συνεδρίαση του ΠΥΣΠΕ ζήτησε να καταγραφεί ψευδώς στα πρακτικά πως παρακωλύθηκε η συνεδρίαση, ποινικοποιώντας το δικαίωμα της διαμαρτυρίας! Αδυνατώντας να επιβάλει τις συμπτύξεις και τη διαπίστωση υπεραριθμιών προχώρησε στον μόνο δρόμο που γνωρίζει η διοίκηση, αυτόν των απειλών και του αυταρχισμού.

 Έτσι, για να υλοποιήσουν την πολιτική περικοπών στο δημόσιο σχολείο χτύπησαν την πολύ μαζική συγκέντρωση της 25ης Οκτωβρίου 2025, έριξαν δακρυγόνα και κρότου λάμψης στα παιδιά και τα έστειλαν στο νοσοκομείο (!!!). Χτύπησαν με γκλομπ εκπαιδευτικούς και γονείς, έσπρωξαν με τις ασπίδες έγκυο συνάδελφο! Η Δ/νση Π. Ε. Α΄ Αθήνας μετατράπηκε σε μνημείο διάλυσης της δημόσιας εκπαίδευσης που το προστατεύει η αστυνομία! Απέναντι στην αγωνιστική διαμαρτυρία γονέων και εκπαιδευτικών τα μόνα επιχειρήματα που ξεδίπλωσε το ΥΠΑΙΘΑ μέσω της Δ/σνης Π. Ε. Α΄ Αθήνας ήταν ο αυταρχισμός και η καταστολή.

Η αδιανόητη αυτή επίθεση είναι ένα ακόμη κρούσμα στο κρεσέντο αυταρχισμού και καταστολής της κυβέρνησης για την επιβολή της κυρίαρχης αντιλαϊκής και αντικεπαιδευτικής πολιτικής με σιγή νεκροταφείου και φίμωση κάθε λαϊκής κινητοποίησης και διαμαρτυρίας. Η αγριότητα της επίθεσης απέναντι σε εκπαιδευτικούς, γονείς και παιδιά δεν είναι μεμονωμένο γεγονός. Εντάσσεται στο γενικότερο πλαίσιο περιστολής των δημοκρατικών ελευθεριών και της καταστολής. Πάει χέρι – χέρι με τις απειλές που εκτοξεύουν στελέχη εκπαίδευσης σε όποιον/όποια διαμαρτύρεται και στην ποινικοποίηση των συγκεντρώσεων διαμαρτυρίας. Είναι απότοκο της ακροδεξιάς ρητορικής της Κυβέρνησης που με την τροπολογία για την απαγόρευση των συγκεντρώσεων μπροστά στη Βουλή επιβάλλει το χουντικό δόγμα του «Νόμου και της Τάξης».

**Ως συνδικαλιστικό όργανο δηλώνουμε την αμέριστη αλληλεγγύη μας σε κάθε αγωνιζόμενο εκπαιδευτικό και τις δίκαιες διεκδικήσεις του κλάδου μας.  Σε συμπόρευση με το υπόλοιπο εκπαιδευτικό και γονεϊκό κίνημα, δηλώνουμε ότι θα αντιπαλέψουμε κάθε αντιεκπαιδευτικό μέτρο και την πολιτική των προσλήψεων με το σταγονόμετρο, της υποχρηματοδότησης, των κενών στα σχολεία, τις συμπτύξεις τμημάτων και την εργασιακή μας εξουθένωση. Διαμηνύουμε προς κάθε κατεύθυνση ότι όχι μόνο δεν θα τους περάσει, αλλά και ότι οι αγώνες μας θα κρίνουν το μέλλον!**

**Η καταστολή τους δεν μας τρομοκρατεί! Ο αγώνας μας είναι δίκαιος και θα συνεχιστεί για την υπεράσπιση των μορφωτικών δικαιωμάτων των μαθητών μας! Δεν είναι τυχαία αυτή η επίθεση αφού το τελευταίο διάστημα η ανάγκη για πολεμική προετοιμασία καθορίζει όλες τις κινήσεις της κυβέρνησης!**

Βάζουν στο στόχαστρο εκπαιδευτικούς, μαθητές και γονείς γιατί φοβούνται την δύναμη του οργανωμένου λαού!

**Στηρίζουμε τις κινητοποιήσεις των εκπαιδευτικών σωματείων και των Ενώσεων Γονέων της Α΄ Δ/νσης Π. Ε. Αθήνας ενάντια στις συγχωνεύσεις τμημάτων.**

 **Καταγγέλλουμε:**

* **την Δ/ντρια Π. Ε. Α΄ Αθήνας, Ευαγγελία Καραγιάννη! Έχει προσωπική ευθύνη. Επέτρεψε να πνιγούν εκπαιδευτικοί γονείς και μαθητές έξω από τα γραφεία της Διεύθυνσης της στα χημικά.**
* **Το Υπουργείο και την Κυβέρνηση για το όργιο βίας απέναντι σε αυτούς που αγωνίζονται ενάντια στην υποστελέχωση, και τα εκατοντάδες κενά σε γενική αγωγή και παράλληλη στήριξη, ενάντια στην υποχρηματοδότηση και για να έχει οξυγόνο το δημόσιο σχολείο. Έχουν την πλήρη ευθύνη για την κατάσταση στην εκπαίδευση και είναι υπόλογοι για τον αυταρχισμό και την καταστολή με την οποία αντιμετωπίζουν του εργαζόμενους. Οι «φραπέδες», οι «χασάπηδες» και αυτοί που μπαζώνουν (όπως στα Τέμπη) τα δικαιώματά μας δεν μας κάμπτουν. Θα είμαστε συνεχώς εμπόδιο στα σχέδιά τους! Δεν θα τους επιτρέψουμε να αδειάζουν τα δημόσια ταμεία και να αρπάζουν το δημόσιο πλούτο για να τρώνε οι γαλάζιες ακρίδες και τα αφεντικά τους αφήνοντας τα σχολεία μας να καταρρέουν.**

**- Η τρομοκρατία δεν θα περάσει! Δεν υποχωρούμε ούτε βήμα! Μέχρι τη νίκη!**

**- Καμία σύμπτυξη τμήματος - Να γίνουν όλες οι απαραίτητες προσλήψεις αναπληρωτών/-τριών και να καλυφθούν ΤΩΡΑ όλα τα κενά στα σχολεία μας!**

**- Να αποσυρθεί η διατύπωση της κας Δ/ντριας Π. Ε. Α΄ Αθήνας περί «παρακώλυσης» που στρέφεται εναντίον των συναδέλφων μας εκπαιδευτικών – μελών των Σ. Ε. Π. Ε. της Α΄ Αθήνας και αποτελεί όνειδος και ανοιχτή παρεμπόδιση της συνδικαλιστικής και κοινωνικής δράσης!**

**Συνεχίζουμε δυναμικά με  Κινητοποίηση στο Υπουργείο Παιδείας την ΔΕΥΤΕΡΑ 27 – 10 – 2025 στις 12:00**

**ΜΕ ΑΠΟΦΑΣΙΣΤΙΚΟ  ΑΓΩΝΑ ΔΙΑΡΚΕΙΑΣ ΥΠΕΡΑΣΠΙΖΟΜΑΣΤΕ ΤΟ ΔΗΜΟΣΙΟ ΣΧΟΛΕΙΟ ΚΑΙ ΑΠΑΙΤΟΥΜΕ ΔΟΥΛΕΙΑ ΜΕ ΔΙΚΑΙΩΜΑΤΑ ΚΑΙ ΖΩΗ ΜΕ ΑΞΙΟΠΡΕΠΕΙΑ!**

**ΝΑ ΚΑΝΟΥΜΕ ΤΗΝ ΟΡΓΗ ΚΑΙ ΤΗΝ ΑΓΑΝΑΚΤΗΣΗ ΜΑΣ**

**ΔΥΝΑΜΗ ΑΝΑΤΡΟΠΗΣ!**

